b'\n_START_ARTICLE_\nBoko Haram\n_START_SECTION_\nNom\n_START_PARAGRAPH_\nEl nom de l\'organitzaci\xc3\xb3, en llengua hausa, es pot traduir com \xc2\xabl\'educaci\xc3\xb3 occidental o no-isl\xc3\xa0mica \xc3\xa9s un pecat\xc2\xbb. Oficialment, es diu Jama\'atu Ahlis Sunna Lidda\'Awati Wal-Jihad (en \xc3\xa0rab \xd8\xac\xd9\x85\xd8\xa7\xd8\xb9\xd8\xa9 \xd8\xa3\xd9\x87\xd9\x84 \xd8\xa7\xd9\x84\xd8\xb3\xd9\x86\xd8\xa9 \xd9\x84\xd9\x84\xd8\xaf\xd8\xb9\xd9\x88\xd8\xa9 \xd9\x88\xd8\xa7\xd9\x84\xd8\xac\xd9\x87\xd8\xa7\xd8\xaf, Jam\xc4\x81\xca\xbfat Ahl as-Sunna li-d-Da\xca\xbfwa wa-l-Jih\xc4\x81d) que es pot traduir com \xc2\xabGrup de Sunnites per la Propagaci\xc3\xb3 i la jihad\xc2\xbb.\n_START_SECTION_\nHist\xc3\xb2ria\n_START_PARAGRAPH_\nBoko Haram fou fundat a l\'estat de Borno, al nord de Nig\xc3\xa8ria, el 2002 per Mohammed Yusuf. Originalment va ser considerada com una facci\xc3\xb3 dels Talibans a Nig\xc3\xa8ria, per la semblan\xc3\xa7a d\'ideologia i m\xc3\xa8todes. Abans del 2009, els seguidors del fundador Yusuf no eren gaire actius en la lluita armada, per\xc3\xb2 alguns dels seus atacs tenien com a objectiu principal les forces de seguretat nigerianes. El 2003, un grup de seguidors de Mohammed Yusuf va establir un petit assentament prop de la frontera del N\xc3\xadger anomenat "Afghanistan". Oficials locals denunciaren l\'assentament i en varen demanar el desmantellament. Tot i aix\xc3\xb2, l\'escalada de tensi\xc3\xb3 va culminar amb l\'assalt de casernes policials nigerianes i aquests, varen respondre matant a membres del grup i destruint l\'assentament. Els nombrosos arrestos de Mohammed Yusuf van resultar en una treva del grup amb el govern que va durar cinc anys._NEWLINE_El 2009, membres de Boko Haram varen decidir refusar la llei i les ordres vingudes del govern nigeri\xc3\xa0. La llei que obligava als motoristes a dur casc va ser interpretada pels membres de l\'organitzaci\xc3\xb3 com a no-isl\xc3\xa0mica. L\'arrest de diversos membres va esdevenir en una s\xc3\xa8rie de manifestacions on Boko Haram tingu\xc3\xa9 el seu primer gran enfrontament amb la policia nigeriana. En unes manifestacions que van deixar m\xc3\xa9s de 800 morts, el llavors l\xc3\xadder i fundador de Boko Haram, Mohammed Yusuf, va ser detingut i interrogat per la policia de Nig\xc3\xa8ria. Els seus opositors el varen acusar de tenir diversos ordinadors tot i la seva llarga denuncia sobre l\'educaci\xc3\xb3 i la ci\xc3\xa8ncia occidental. Yusuf va ser acusat pel govern nigeri\xc3\xa0 de lideratge d\'organitzaci\xc3\xb3 terrorista i fou executat sense haver passat pels tribunals, en el que el govern descrigu\xc3\xa9 com a una "guerra d\'armes"._NEWLINE_Les nombroses detencions de membres de l\'organitzaci\xc3\xb3 sumat a l\'execuci\xc3\xb3 del l\xc3\xadder fundador foren les causants d\'una escalada de viol\xc3\xa8ncia per part de Boko Haram. Abubakar Shekau va convertir-se en el nou l\xc3\xadder, principalment per les seves radicals i avan\xc3\xa7ades t\xc3\xa0ctiques, a m\xc3\xa9s d\'una llarga llista de contactes amb alts c\xc3\xa0rrecs d\'Al-Qaida i altres organitzacions com Ansaru o Al-Xabab. L\'agermanament amb potents organitzacions armades com Al-Qaida ha portat Boko Haram a una expansi\xc3\xb3 internacional tant en aspectes logistics com de finan\xc3\xa7ament. Es coneix que des del 2010 fins al 2012, Boko Haram ha rebut entrenament operatiu per part d\'Al-Qaida en la utilitzaci\xc3\xb3 d\'explosius i execuci\xc3\xb3 de grans atemptats. Des del 2009, coincidint amb el canvi de lideratge, Boko Haram ha esdevingut una de les organitzacions armades m\xc3\xa9s violentes del m\xc3\xb3n._NEWLINE_ Hi ha indicis que l\'organitzaci\xc3\xb3 terroritza motociclistes al nord de Nig\xc3\xa8ria i tamb\xc3\xa9 han fet servir motoserres per decapitar conductors de camions que passen per \xc3\xa0rees on Boko Haram \xc3\xa9s present._NEWLINE_Per a finan\xc3\xa7ar les seves operacions, Boko Haram comen\xc3\xa7\xc3\xa0 a robar bancs per poder proveir-se d\'armament pesant. Es van incrementar els actes de pirateria a les costes nigerianes a m\xc3\xa9s d\'un gran increment del tr\xc3\xa0fic de drogues. Per primer cop, el 2013, l\'organitzaci\xc3\xb3 va adquirir peces d\'artilleria pesant que han estat utilitzades per atacar posicions de l\'ex\xc3\xa8rcit nigeri\xc3\xa0 i comissaries de policia. En un intent de debilitar l\'organitzaci\xc3\xb3, el president de Nigeria va oferir una amnistia per tots els membres de Boko Haram que s\'entreguessin i deixessin les armes. La resposta dels caps de l\'organitzaci\xc3\xb3 va ser de refusar aquest oferiment i oferir amnistia a tots aquells membres del govern que es rendissin a Boko Haram.\n_START_SECTION_\nIdeologia\n_START_PARAGRAPH_\nBoko Haram \xc3\xa9s una organitzaci\xc3\xb3 terrorista d\'ideologia salafista jihadista fundada pel clergue Mohammed Yusuf, qui va ser pr\xc3\xa8viament l\xc3\xadder d\'un grup salafista el 1990 i que va rebre inspiraci\xc3\xb3 del fonamentalista del segle\xc2\xa0xiv, Ibn Taymiyyah. La ideologia de Boko Haram \xc3\xa9s un extremisme de la doctrina sunnita-salafista, que reclama que la proximitat al Profeta Mohammad va associada a la verdadera forma de l\'Islam. Aquesta pr\xc3\xa0ctica de la religi\xc3\xb3 isl\xc3\xa0mica ha donat lloc a l\'aparici\xc3\xb3 de salafistes jihadistes que cruen en l\'\xc3\xbas de la viol\xc3\xa8ncia, fins i tot contra altres musulmans. Boko Haram est\xc3\xa0 associada amb la ideologia sunnita-salafista jihadista que fa una crida a l\'\xc3\xbas de la viol\xc3\xa8ncia per retornar a una forma original de l\'Islam i el ref\xc3\xbas de tot all\xc3\xb2 que sigui no-isl\xc3\xa0mic._NEWLINE_La ideologia propagand\xc3\xadstica de l\'organitzaci\xc3\xb3 per reclutar, estructurar i planejar estrat\xc3\xa8gies es basa en el principi de refusar i condemnar la civilitzaci\xc3\xb3 occidental, caracteritzada per un modern govern nigeri\xc3\xa0 i construint una societat basada en valors isl\xc3\xa0mics, estructurada al voltant de l\'establiment d\'un estat isl\xc3\xa0mic.\n_START_SECTION_\nLideratge i estructura\n_START_PARAGRAPH_\nBoko Haram t\xc3\xa9 una organitzaci\xc3\xb3 estructural basada en un nombre de c\xc3\xa8l\xc2\xb7lules i capes jer\xc3\xa0rquiques. L\'organitzaci\xc3\xb3 gaudeix del suport de simpatitzants islamistes del nord de Nig\xc3\xa8ria, incloent-hi institucions governamentals, militars i policials a m\xc3\xa9s del suport del grup \xc3\xa8tnic Kanuri, que compta amb el 4% de la poblaci\xc3\xb3 nigeriana._NEWLINE_Abubakar Shekau \xc3\xa9s l\'actual l\xc3\xadder de l\'organitzaci\xc3\xb3 Boko Haram. L\'\xc3\xb2rgan suprem per debatre i decidir \xc3\xa9s conegut com el Consell Shura. Aquest Consell est\xc3\xa0 format per una trentena de persones i t\xc3\xa9 el comandament absolut sobre les diferents c\xc3\xa8l\xc2\xb7lules de l\'organitzaci\xc3\xb3. Els diferents departaments sota control del Consell Shura estan separats per \xc3\xa0rea de responsabilitat i especialitzaci\xc3\xb3 t\xc3\xa0ctica. Alguns d\'aquests departaments s\xc3\xb3n els d\'activistes su\xc3\xafcides, segrestos, intel\xc2\xb7lig\xc3\xa8ncia, selecci\xc3\xb3 d\'objectius i vigil\xc3\xa0ncia. Es coneix l\'exist\xc3\xa8ncia de departaments com el de fabricaci\xc3\xb3 d\'explosius, estudi d\'objectius bomba, robatoris i contractaci\xc3\xb3 de membres de seguretat i reclutament i entrenament de nous membres. Boko Haram tamb\xc3\xa9 disposa de departaments de suport com el de benestar per als membres de l\'organitzaci\xc3\xb3 i el de superviv\xc3\xa8ncia pels familiars dels activistes su\xc3\xafcides, un comit\xc3\xa8 m\xc3\xa8dic que vetlla per la salut i necessitats m\xc3\xa8diques dels membres i de les seves fam\xc3\xadlies o tamb\xc3\xa9, l\'anomenat departament d\'il\xc2\xb7lustraci\xc3\xb3 p\xc3\xbablica, responsable de la comunicaci\xc3\xb3 externa i propaganda._NEWLINE_La complexitat i t\xc3\xa0ctiques de l\'organitzaci\xc3\xb3 estan centrades a assolir un alt nivell de seguretat operacional fora del Consell. Sovint, les c\xc3\xa8l\xc2\xb7lules que formen l\'organitzaci\xc3\xb3 no estan al corrent de les activitats i estrat\xc3\xa8gies de les altres. El Consell Shura vetlla per mantenir un alt grau de seguretat operacional, organitzant reunions de forma infreq\xc3\xbcent i adoptant l\'\xc3\xbas de missatgeria com a eina de comunicaci\xc3\xb3.\n_START_SECTION_\nFinan\xc3\xa7ament i col\xc2\xb7laboraci\xc3\xb3\n_START_PARAGRAPH_\nBoko Haram obt\xc3\xa9 finan\xc3\xa7ament a trav\xc3\xa9s de les diferents c\xc3\xa8l\xc2\xb7lules repartides per tot Nig\xc3\xa8ria, com tamb\xc3\xa9 de la seva base principal situada a Maiduguri, al nord-est del pa\xc3\xads. Tot i aix\xc3\xb2, l\'organitzaci\xc3\xb3 ha desenvolupat una font d\'ingressos de manera indirecta. Tan sols el 2011, Boko Haram va obtenir uns tres milions de d\xc3\xb2lars en robat\xc3\xb2ris en entitats banc\xc3\xa0ries a part dels nombrosos ingressos de negociacions per l\'alliberaci\xc3\xb3 d\'ostatges, normalment occidentals. El 2013, el govern franc\xc3\xa8s va pagar 17 milions de d\xc3\xb2lars a Boko Haram per l\'alliberaci\xc3\xb3 de quatre ostatges francesos segrestats l\'any 2010 al Niger. L\'any 2013, es va descobrir que alts c\xc3\xa0rrecs del govern nigeri\xc3\xa0 com ministres, ambaixadors, senadors i fins i tot generals de l\'ex\xc3\xa8rcit eren estrets col\xc2\xb7laboradors d\'aquesta organitzaci\xc3\xb3 i l\'havien estat finan\xc3\xa7ant mensualment amb centenars de milers de d\xc3\xb2lars._NEWLINE_Com moltes altres organitzacions terroristes, una part molt important dels ingressos de Boko Haram es basa en el tr\xc3\xa0fic d\'armes i de drogues. Es t\xc3\xa9 const\xc3\xa0ncia de diverses col\xc2\xb7laboracions entre diverses organitzacions criminals i Boko Haram. El paper principal de Boko Haram en aquesta relaci\xc3\xb3 d\'interessos econ\xc3\xb2mics \xc3\xa9s la de transportar subst\xc3\xa0ncies il\xc2\xb7licites, principalment coca\xc3\xafna, que arriben a les costes de pa\xc3\xafsos com Ghana, Togo, Benin i Nig\xc3\xa8ria provinents de l\'Am\xc3\xa8rica del Sud fins a la costa nord africana, sent Tripoli, Tunis, Benghazi i El Caire, entre altres, les principals destinacions. Segons apunten algunes fonts d\'intel\xc2\xb7lig\xc3\xa8ncia; aquest tipus de negoci seria impossible de dur a terme, fent refer\xc3\xa8ncia a les zones on aquests moviments circulen, sense la col\xc2\xb7laboraci\xc3\xb3 que Boko Haram t\xc3\xa9 amb organitzacions del nord d\'\xc3\x80frica com Ansaru o Al-Qaida del Magrib Isl\xc3\xa0mic._NEWLINE_Una de les altres grans vies de finan\xc3\xa7ament de Boko Haram, \xc3\xa9s la provinent d\'altres organitzacions armades com Al-Xabab, Al-Qaida del Magrib Isl\xc3\xa0mic i una organitzaci\xc3\xb3 de caritat establerta a Londres anomenada Al-Muntada Trust Fund. Altres formes de suport com entrenament avan\xc3\xa7at i t\xc3\xa0ctiques militars han estat resultat de l\'estreta col\xc2\xb7laboraci\xc3\xb3 amb organitzacions com Al-Shabaab, Al-Qaida, Al-Qaida del Magrib Isl\xc3\xa0mic i, m\xc3\xa9s recentment, Estat Isl\xc3\xa0mic. L\'any 2013, es va descobrir que alts c\xc3\xa0rrecs de l\'ex\xc3\xa8rcit nigeri\xc3\xa0 havien donat suport log\xc3\xadstic a Boko Haram i havien aportat entrenament militar als seus membres.\n_START_SECTION_\nOperativa\n_START_PARAGRAPH_\nDes de la primera actuaci\xc3\xb3 de Boko Haram l\'any 2002, l\'operativa del grup ha evolucionat notablement. Els primers atacs d\'aquesta organitzaci\xc3\xb3 estaven centrats a atacar posicions policials, patrulles de seguretat i presons. Els actes que duien a terme eren m\xc3\xa9s aviat senzills i els membres de l\'organitzaci\xc3\xb3 mancaven d\'experi\xc3\xa8ncia i entrenament operacional. Des de 2011, l\'operativa del grup ha evolucionat com tamb\xc3\xa9 els seus objectius i armament. El 2011, Boko Haram va utilitzar cotxes bomba i activistes su\xc3\xafcides per primera vegada, incrementant aix\xc3\xad el grau de destrucci\xc3\xb3, el nombre de morts per atac i captant l\'atenci\xc3\xb3 dels mitjans de comunicaci\xc3\xb3._NEWLINE_A la primera meitat del 2014, Boko Haram va incrementar el nombre d\'atacs a escoles i esgl\xc3\xa9sies al nord-est de Nig\xc3\xa8ria, utilitzant fusells d\'assalt del tipus AK-47 i explosius diversos, causant aix\xc3\xad un gran nombre de morts civils. Des de la segona meitat del 2014, les operacions de Boko Haram demostraren una gran acceptaci\xc3\xb3 de molts sectors de la poblaci\xc3\xb3 nigeriana, especialment de les regions del nord-est del pa\xc3\xads. Tot i la letalitat de l\'organitzaci\xc3\xb3, Boko Haram es diferencia d\'altres grups com Estat Isl\xc3\xa0mic o Al-Qaida per la seva inefic\xc3\xa0cia a l\'hora de combatre contra les forces militars nigerianes._NEWLINE_Des de 2013, Boko Haram centra les seves operacions en estats del nord-est de Nig\xc3\xa8ria com Borno, Yobe i Adamawa i ocasionalment ha atacat objectius a estats com Kano, Kaduna i Nassarawa. Segons els experts, aquests atacs a\xc3\xafllats estan centrats a aconseguir l\'atenci\xc3\xb3 dels mitjans de comunicaci\xc3\xb3, ja que els atacs m\xc3\xa9s exitosos de l\'organitzaci\xc3\xb3 nom\xc3\xa9s es veuen als estats on la xarxa Kanuri t\xc3\xa9 control. Boko Haram aconsegu\xc3\xad atacar, en nombroses ocasions, objectius fronterers fora de territori nigeri\xc3\xa0 en pa\xc3\xafsos com el Camerun, Txad i N\xc3\xadger.\n_START_SECTION_\nT\xc3\xa0ctiques\n_START_PARAGRAPH_\nLa majoria dels atacs que Boko Haram du a terme s\xc3\xb3n principalment assalts armats i atacs bomba. L\'any 2012, protagonitz\xc3\xa0, aproximadament, uns 240 atacs armats i 150 atacs utilitzant explosius. L\'activitat del grup est\xc3\xa0 centrada a atacar casernes policials, edificis, personalitats governamentals i infraestructura militar. Una de les caracter\xc3\xadstiques de Boko Haram \xc3\xa9s l\'increment, des de 2011, d\'atacs i segrestos en escoles i la destrucci\xc3\xb3 d\'establiments de tota classe. Les armes m\xc3\xa9s utilitzades de l\'organitzaci\xc3\xb3 s\xc3\xb3n majorit\xc3\xa0riament fusells d\'assalt del tipus Avtomat Kal\xc3\xa0ixnikov, m\xc3\xa9s coneguts com a AK-47 o Kal\xc3\xa0ixnikov, artefactes explosius improvisats, dinamita i armes incendi\xc3\xa0ries del tipus c\xc3\xb2ctel Molotov.\n_START_SECTION_\nRadicalitzaci\xc3\xb3 i reclutament\n_START_PARAGRAPH_\nAlguns factors com la pobresa, l\'elevada taxa d\'atur i el gran nombre de fam\xc3\xadlies desestructurades s\xc3\xb3n determinants per entendre per qu\xc3\xa8 molts joves, principalment nigerians, s\'uneixen a les files de Boko Haram. Les ensenyances de l\'extremisme isl\xc3\xa0mic a Nig\xc3\xa8ria presenten al govern com a corrupte, d\xc3\xa8bil i molt influ\xc3\xaft pels pa\xc3\xafsos occidentals._NEWLINE_\xc3\x89s sabut que Boko Haram sovint capta alguns dels seus membres donant-los un sou. Pagant a alguns dels seus membres per assassinar politics del govern nigeri\xc3\xa0, robar cotxes, camions i bancs. La gran acceptaci\xc3\xb3 i simpatia que tenia el difunt fundador de l\'organitzaci\xc3\xb3, Muhammad Yusuf, fa que algunes personalitats de pes pol\xc3\xadtic i tamb\xc3\xa9 seguidors de les seves idees, simpatitzin amb Boko Haram. Els violents antecedents entre Cristians i Musulmans, especialment a la regi\xc3\xb3 de "Middle Belt", que van deixar un gran nombre de morts, provocaren un sentiment de venjan\xc3\xa7a de la poblaci\xc3\xb3 musulmana cap a la cristiana i cap al govern de Nig\xc3\xa8ria. Alguns dels membres de Boko Haram s\'han radicalitzat a trav\xc3\xa9s de l\'Imam Dr. Ibrahim Datti Ahmed, fam\xc3\xb3s per haver encap\xc3\xa7alat algunes de les campanyes m\xc3\xa9s radicals del nord-est de Nig\xc3\xa8ria. Ahmad Gumi, en algun dels seus sermons, ha fet crides a la poblaci\xc3\xb3 nigeriana per combatre la pres\xc3\xa8ncia occidental i l\'irani\xc3\xa0 Ibrahim Zakzaky, organitzador de protestes anti-americanes, ha animat i promogut la formaci\xc3\xb3 de grups anti-occidentals.\n_START_SECTION_\nPropaganda\n_START_PARAGRAPH_\nEssent una de les armes m\xc3\xa9s potents que tenen les organitzacions terroristes, Boko Haram ha fet evolucionar, de manera notable, el seu motor propagand\xc3\xadstic. El 2009, quan Boko Haram increment\xc3\xa0 les seves activitats, els v\xc3\xaddeos on apareixia Abubakar Shekau, normalment gravats amb c\xc3\xa0meres web, eren m\xc3\xa9s aviat de baixa qualitat. Des de 2009 fins a mitjans de 2014, la gran majoria de v\xc3\xaddeos fets per Boko Haram inclo\xc3\xafen proclamacions, extorsions i imatges dels entrenaments que els membres de l\'organitzaci\xc3\xb3 portaven a terme. A mitjans de 2014, coincidint amb les medi\xc3\xa0tiques eines propagand\xc3\xadstiques del grup Estat Isl\xc3\xa0mic i la posterior alian\xc3\xa7a entre aquestes dues organitzacions armades, Boko Haram adopt\xc3\xa0 una actitud molt m\xc3\xa9s violenta a l\'hora de mostrar les seves actuacions. S\'increment\xc3\xa0 l\'\xc3\xbas de les noves tecnologies i xarxes socials com twitter o facebook, evolucionant aix\xc3\xad, la qualitat i brutalitat de les imatges mostrades per l\'organitzaci\xc3\xb3. Alguns dels v\xc3\xaddeos de Boko Haram enregistrats des de 2015, mostren decapitacions i altres actes brutals en imatges d\'una gran qualitat i edici\xc3\xb3. En algunes ocasions, alguns v\xc3\xaddeos com el de "Harvest of Spies",  han estat enregistrats i editats pel mateix grup d\'Estat Isl\xc3\xa0mic.\n_START_SECTION_\nResposta dels pa\xc3\xafsos occidentals\n_START_PARAGRAPH_\nEls pa\xc3\xafsos occidentals no han mostrat cap mena de resposta contundent per intentar erradicar Boko Haram. Els Estats Units i alguns pa\xc3\xafsos europeus com Fran\xc3\xa7a o el Regne Unit han col\xc2\xb7laborat aportant informaci\xc3\xb3 recollida per les ag\xc3\xa8ncies d\'intel\xc2\xb7lig\xc3\xa8ncia i donant assist\xc3\xa8ncia log\xc3\xadstica. Occident considera Boko Haram com a un problema de l\'Estat de Nig\xc3\xa8ria i no com una amena\xc3\xa7a directa a la seguretat occidental._NEWLINE_Despr\xc3\xa9s del segrest de 219 estudiants al poble de Chibok, a l\'Estat de Borno el 14 d\'abril de 2014, els Estats Units aportaren ajuda log\xc3\xadstica a l\'ex\xc3\xa8rcit nigeri\xc3\xa0. Al mes de maig de 2014, es desplegaren diversos drones de tipus "predator", no armats i centrats en la recerca de les noies segrestades. En el mateix any, l\'ex\xc3\xa8rcit dels Estats Units entren\xc3\xa0 a les forces militars nigerianes en avan\xc3\xa7ades t\xc3\xa0ctiques militars i compartint informaci\xc3\xb3 d\'intel\xc2\xb7lig\xc3\xa8ncia per ajudar a combatre Boko Haram per\xc3\xb2, a finals de 2014 es trenc\xc3\xa0 la cooperaci\xc3\xb3 entre aquestes dues nacions per, segons els Estats Units; "falta de resposta per part del govern nigeri\xc3\xa0"._NEWLINE_Fran\xc3\xa7a comen\xc3\xa7\xc3\xa0 a col\xc2\xb7laborar amb aliats com el Txad, Camerun, N\xc3\xadger i Mali per tal de facilitar l\'intercanvi d\'informaci\xc3\xb3 d\'intel\xc2\xb7lig\xc3\xa8ncia i an\xc3\xa0lisis de moviments militars transnacionals, incloent-hi els moviments de Boko Haram. El 2013, Par\xc3\xads pos\xc3\xa0 en marxa un seguit de relacions diplom\xc3\xa0tiques amb les seves col\xc3\xb2nies a la regi\xc3\xb3 del Sahel per tal de combatre l\'aven\xc3\xa7 d\'Al-Qaida al Magrib Isl\xc3\xa0mic. Tot i la cooperaci\xc3\xb3 entre les seves col\xc3\xb2nies, Fran\xc3\xa7a no ha mostrat inter\xc3\xa8s per combatre les operacions de Boko Haram a Nig\xc3\xa8ria.'